Skrifgedeeltes: Prediker 11:9-10, Ef 6:1-4 Gesinsdag

Donderdag was **Jeugdag en vandag is Vadersdag**

Wat het die twee met mekaar te doen?

Albei is deel van die gesin.  
Beide partye het verantwoordelikhede teenoor mekaar.  
God het ‘n boodskap aan altwee in die verhouding.

Kom ons begin by die jeug.  
Is die jeug vir die Here belangrik? **Hoe sien die Here die kinders?**

* Kinders is ‘n geskenk van God (Deut 7:13 & Ps 127:3)
* Ouers ontvang spesiale voordeel en seëninge deur hul kinders (Deut 28:11)
* Kinders is ‘n opdrag van God en ‘n behoefte/begeerte van meeste ouers (Gen 9:7, Luk 1:24-25)
* Kinders moet geleer word hoe om oor God te dink in verhouding met God te leef (Eksodus 12:26,37; Deut 4:9,10)
* Kinders is so waardevol dat God ouers beveel om hulle te beskerm (1 Sam 20:42 & Esra 8:21)
* God wil ‘n egte, opregte verhouding met sy kinders hê (Mark 10:13-16)
* God geniet die aard en persoonlikheid van kinders (Mat 18:3)
* Niemand mag ‘n kind hinder in hul verhouding met God (Mat 19:14)(Barna, G. 2003:44-45)

Kinders is baie belangrik is God se oë.  
So belangrik dat die Here ‘n oordeel uitspreek teenoor enige een  
wat ‘n kind laat struikel.

**Tieners stoei met lewensvrae:**   
 wat is reg en wat is verkeerd?  
 Wat mag jy doen en wat nie.

Ouers leer dit – en die media leer dat.  
Ouers leer een ding en sommige maats wil juis die teenoorgestelde doen.

**Hoor die Here se boodskap aan jeug: Prediker 11:9-10**

Jy wat jonk is moet vreugde vind in jou jeug  
en jou jongdae ten volle geniet.  
Doen wat jy goedvind en waarvan jy hou,  
maar moenie vergeet dat God van jou rekenskap sal eis  
oor alles wat jy gedoen het nie.

Hou kommer uit jou hart  
en vermy wat jou liggaam kan kwaad doen.  
Ook die jeug en die jonkheid kom tot niks (“83 vertaling)

**Om jonk te wees het baie voordele.**  
 Jy is sterk, meestal gesond, jy is meestal posief  
 en jy het tyd aan jou kant.

Jy is meestal lus om te leef, om dinge te doen.

Lekker om jonk te wees.

Jongmens, Die Here het ‘n woord vir jou:

*Geniet dit om jonk te wees.  
Geniet dit ten volle*

**Nie net so ‘n bietjie of af en toe nie.**  
 Gaan voluit!   
 Geniet jouself!

Dié vraag is:  **wat is die regte ding om te doen?**

Die Here antwoord:

Doen wat jy goedvind en waarvan jy hou,

Sjoe!  
Is dit nie wonderlik nie.  
Jy mag doen wat jy goed vind en waarvan jy hou.

Dit is wat daar staan…

**Maar kom ons lees verder**

maar moenie vergeet dat God van jou rekenskap sal eis  
oor alles wat jy gedoen het nie.

Jy mag doen waarvan jy hou  
**MAAR God hou jou verantwoordelik** vir dit wat jy doen.

Die Here is baie duidelik in sy Woord   
oor wat mag en wat mag nie.

**Die breë riglyn is liefde**.  
Liefde vir Hom en jou medemens…  
As jou optrede teenoor Hom of ‘n medemens nie van liefde getuig nie  
is jy op die verkeerde pad.

Die Here beveel verder:

Moet jou nie bekommer nie.

**Wat moet jy doen met die dinge waaroor jy jou bekommer?**

As dit iets is waaraan jy iets kan doen,   
bid daaroor en doen wat jou hand vind om te doen.

As jy niks daaraan kan doen nie – volg die Here se raad:

Moet oor niks besorg wees nie maar maak in alles julle begeertes deur gebed en smeking en met danksegging aan God bekend (Fil 4:6).

**Bid daaroor.**Laat dit aan die Here oor.

Die Here se laaste opdrag hier:

**Vermy wat jou liggaam kwaad kan doen**

Wat is die dinge wat jou liggaam kwaad kan doen?

Alles wat ongesond is. (Ongesonde kos, eetgewoontes, oefenprogramme, )  
Alles wat jou verslaaf. (Pornografie, dwelms  
Alles wat te is, behalwe te voet, te perd en te vrede.

**Hoe lyk die wêreld waarin ons jongmense hul bevind?**

63,5% van ons jeug is werkloos (Biznews.com. 29/07/2015)   
Daar is nie ‘n noemens waardige vooruitsit van verbetering.

Hulle ervaar baie struikelblokke tov sekondêre en tersiêre onderrig.  
Toelating en studie geleentheid asook die bronne daarvoor is skaars.

**Baie jeugdiges is wees,** vanweë die vigspandemie in ons land.  
Tienduisende huishoudings op straat word deur kinders bestuur (ATR.22/3/2011).

Baie jongmense wat werk het,   
verdien so min dat hulle nie op hul eie kan oorleef nie.

Ons moet bid vir ons jongmense…

**Die ander party in die gesin is die ouers**

**Hoe moet ouers en kinders teenoor mekaar optree**

Kinders, wees as gelowiges aan julle ouers gehoorsaam, want dit is wat die wet van God vereis. ”Eer jou vader en jou moeder” is ‘n baie belangrike gebod. En daar is nog ‘n belofte by: “sodat dit met jou goed mag gaan en jy lank mag lewe op die aard.”  
En Vaders, moenie julle kinders so behandel dat hulle opstandig word nie, maar maak hulle groot met tug en vermaning soos die Here dit wil (Ef 6:1-4).

**Wat vra die Here hier in die teks?**

1 Kinders, wees gehoorsaam aan jul ouers.

**Hoekom die opdrag?**

Kinders is net soos die volwassenes deel van die nuwe gesin nl. Liggaam van Christus. Almal oud en jonk moet weet hoe om te leef

God het kinders aan ouers toevertrou om vir Hom groot te maak.  
God het nie net die kinders gegee nie maar ook aan die ouers gesê:  
hoe om hulle groot te maak.

**1 God verwag dat kinders hul ouers sal gehoorsaam.**

Die opdrag is so belangrik dat dit een van die 10 gebooie is  
en daar is ‘n belofte by sodat dit met die kind goed mag gaan…

2 Kinders, jongmense,

**Jy moet jou ouers respekteer & eerbiedig.**

Die woord vir eerbied beteken in Hebreeus om swaar, gewigtig,   
van groot belang te wees.  
Jou ouers se opinie moet swaar, gewigtig wees in jou lewe.  
Dit moet punte tel.

**Eerbied en respek is van die belangrikste eienskappe** wat ‘n verhouding bou.  
Dit geld van kinders na ouers maar ook ouers na kinders.  
Sonder eerbied en respek vir mekaar is daar niks.

Vaders, (sluit moeders in)

u moet so teenoor kinders optree  
dat die liefde van die Here in u optrede sigbaar, voel en ervaarbaar is.

(Dit geld vir oupa’s en ouma’s ook)

In **die tyd waarin Efesiers geskryf is, was die pa ‘n despoot**wat sy vrou en kinders met ‘n ysterhand geregeer het.  
Die pa kon straf soos hy wou – selfs doodstraf aan sy eie kinders.  
Hy het die reg gehad om selfs pasgebore baba’s te laat doodmaak.

**Hy kon sy kinders soos slawe behandel**  
hul aan kettings in die lande laat werk (de Klerk. 2001:113).

**In die Liggaam van Christus waar ouers en kinders nuut gemaak is**behoort ‘n aardse pa vir sy kinders te sorg  
soos wat God sy kinders versorg.

**Wat word van die ouers gevra?**

Vaders moet nie julle kinders so behandel dat hulle opstandig word nie.

**Vra jy die tieners wat maak hulle opstandig**is die antwoord:

* Voortrekkery (Josef as voorbeeld)
* Inkonsekwentheid (reels word nie elke dag dieselfde toegepas nie)
* Ouers hou nie by hul woord nie
* Ouers wat een ding leer maar self ‘n ander pad loop…
* Ouers wat kinders “nag”
* Ouers wat kinders verneder
* Onredelike eise aan kinders stel

Ouers, kan ek u herinner

**kinders is geskenke van die Here, kosbare geskenke**!  
Sy kinders wat Hy aan jou toevertrou om vir hom groot te maak.

**Liefde is die manier waarop God met jou werk.**  
Liefde is die manier waarop jy met jou kinders moet werk.  
Hulle moet God se liefde in jou optrede ervaar en sien…

Wat beteken dit dat die Here beveel:

*Maak die kinders groot met tug en vermaning*

**Tug beteken** om die kwaad te stuit,   
om dit uit te wys,  
en selfs deur onaangename middele die kind weer op die regte pad te bring (de Klerk 2001:113)

**Vermaning beteken** om te bemoeding met woorde en   
aansporing om op die regte pad te bely en   
die regte ding te doen.

Tug mag nie plaasvind uit weerwraak, gekrenkte ego, woede of wraak nie.  
Liefde moet steeds die deurslag gee.

Slot

Ouers, kinders, jongmense

Dit is God se boodskap aan julle

Amen

Bronnelys

Verskeie Bybelvertalings

Barna, G. 2003. Transforming Children into Spiritual Champions

De Klerk, B 2001. Fokus op Efesiers (In Soeklig reeks)

(<http://www.biznews.com/thought-leaders/2015/07/29/sa-q2-unemployment-eases-to-25-but-63-1-of-youth-remain-jobless/>

ATR 22/3/2011 http://www.litnet.co.za/hoe-vier-ons-jeugdag/

https://www.youtube.com/watch?v=I7SH9eP7Q\_o